3. การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์

การดำเนินธุรกิจของบริษัท แบ่งออกเป็น 2 ส่วนงานหลัก คือ ส่วนงานสายสัตว์บก และ
ส่วนงานสายสัตว์น้ำ ผลิตภัณฑ์ของแต่ละส่วนงาน แบ่งออกเป็น 3 หมวดหลัก ได้แก่ หมวดอาหารสัตว์
หมวดพันธุ์สัตว์ และหมวด เนื้อสัตว์และอาหาร
ตามที่แสดงในแผนภาพโครงสร้างการประกอบธุรกิจข้อ 2(2) โดยมีรายละเอียด ดังนี้

1. ส่วนงานสายสัตว์บก

บริษัทประกอบธุรกิจสายสัตว์บกแบบครบวงจร ซึ่งได้แก่การผลิตและจำหน่ายอาหารสัตว์
การเลี้ยงสัตว์ประเภทไก่ เป็ดและสุกร รวมถึงการทำกิจการโรงงานแปรรูป
และโรงงานอาหารสำเร็จรูปจากเนื้อไก่

อาหารสัตว์

บริษัทเป็นผู้นำและผู้บุกเบิกในการผลิตและจำหน่ายอาหารสัตว์
มีการผลิตอาหารสัตว์ทั้งในรูปหัวอาหารและอาหารสำเร็จรูปชนิดผงและชนิดเม็ดสำหรับเลี้ยงไก่เนื้อ
ไก่ไข่ สุกร เป็ด และอื่นๆ จำหน่ายให้แก่ลูกค้าและเกษตรกรผู้เลี้ยงสัตว์ในทุกภาคของประเทศ
ในการผลิตอาหารสัตว์ บริษัทนำเอาพืชผลทางการเกษตร อันได้แก่ ข้าวโพด ข้าวฟ่าง ปลายข้าว
เกล็ดถั่ว เป็นต้น
มาผลิตโดยมีการควบคุมสูตรอาหารและการผลิตทุกขั้นตอนด้วยคอมพิวเตอร์เพื่อให้ได้อาหารสัตว์ที่มีคุณภาพสม่ำเสมอและได้มาตรฐานตามที่กำหนด
อาหารสัตว์ที่ผลิตส่วนใหญ่ได้แก่ อาหารไก่ อาหารเป็ด และอาหารสุกร

ผลิตภัณฑ์จากฟาร์มเลี้ยงสัตว์

จากเป้าหมายในการดำเนินธุรกิจของบริษัทให้มีลักษณะแบบครบวงจร
จึงมีการดำเนินการด้านฟาร์มเลี้ยงสัตว์ อันได้แก่ ไก่ สุกร และเป็ดพันธุ์
โดยเป็นผู้นำในการปรับปรุงสายพันธุ์ พัฒนาควบคุมคุณภาพ
ตลอดจนปรับปรุงวิธีเลี้ยงให้ทันสมัยและเหมาะสมกับสภาพการเลี้ยงในประเทศ
และมีสำนักงานสาขาตั้งกระจายอยู่ทั่วประเทศสำหรับเป็นศูนย์กลางเผยแพร่เทคนิคการเลี้ยงสัตว์ให้แก่เกษตรกรอย่างถูกวิธี
ทำให้ได้สัตว์ที่เติบโตเร็วมีอัตราแลกเนื้อดี และมีระบบควบคุมป้องกันโรคที่มีประสิทธิภาพ
พร้อมกับช่วยในเรื่องของการจัดการด้านการตลาด และการจัดจำหน่ายด้วย
ซึ่งส่วนใหญ่จะเป็นการจัดจำหน่ายในตลาดท้องถิ่น

ก. ฟาร์มเลี้ยงไก่

บริษัทดำเนินการเลี้ยงไก่แบบครบวงจร โดยฟาร์มเลี้ยงไก่ประกอบด้วย ฟาร์มไก่ปู่ย่าพันธุ์
ฟาร์มไก่พ่อแม่พันธุ์ (Breeder Farm) ฟาร์มไก่เนื้อ และไก่ไข่ (Commercial Farm)
กระจายอยู่ในหลายจังหวัด ด้วยวิธีการเลี้ยงที่มีระบบการจัดการที่ดี
ใช้เทคนิคที่ทันสมัยมีระบบควบคุมและป้องกันโรคที่มีประสิทธิภาพ ทำให้ไก่เติบโตเร็ว อัตราแลกเนื้อดี
ผลผลิตสูงและประหยัดต้นทุน ผลิตภัณฑ์หลักที่ได้จากฟาร์มเลี้ยงไก่สายพันธุ์ไก่เนื้อ ได้แก่
ลูกไก่พ่อแม่พันธุ์เนื้อ ลูกไก่เนื้อ และไก่เนื้อ ส่วนผลิตภัณฑ์หลักที่ได้จากฟาร์มเลี้ยงไก่สายพันธุ์ไก่ไข่
ได้แก่ ลูกไก่พ่อแม่พันธุ์ไข่ ลูกไก่ไข่ ไก่รุ่นไข่ และไข่สด

ข. ฟาร์มเลี้ยงสุกร

บริษัทมีการเลี้ยงสุกรตั้งแต่ระดับปู่-ย่าพันธุ์จนถึงสุกรขุน บริษัทได้ทำการค้นคว้าวิจัย
ปรับปรุงพัฒนาพันธุ์สุกร
พัฒนาเทคนิคในการเลี้ยงด้านวิชาการจากห้องแลบและศูนย์ผลิตน้ำเชื้อพ่อพันธุ์สุกรของบริษัท
เพื่อผลิตพันธุ์สุกรที่มีคุณภาพ และสอดคล้องกับความต้องการของตลาด
ผลิตภัณฑ์หลักที่ได้จากฟาร์มเลี้ยงสุกร ได้แก่ สุกรพ่อแม่พันธุ์ ลูกสุกร และสุกรขุน (สุกรเนื้อมีชีวิต)

ค. ฟาร์มเลี้ยงเป็ดพันธุ์

ฟาร์มเป็ดของบริษัท เริ่มจากการเลี้ยงเป็ดพันธุ์ ซึ่งส่วนหนึ่งนำเข้าจากประเทศอังกฤษ
ผลิตภัณฑ์หลักที่ได้จากฟาร์มเลี้ยงเป็ดคือ ลูกเป็ดเนื้อ

นอกจากนี้ยังมีฟาร์มเลี้ยงสัตว์ชนิดอื่นๆที่บริษัททดลองดำเนินการ ซึ่งอยู่ในระยะวิจัยและพัฒนา เช่น
ฟาร์มโคนม ฟาร์มไก่พื้นเมือง และฟาร์มนกกระจอกเทศ เป็นต้น ฟาร์มเลี้ยงสัตว์อื่นๆนี้
มีสัดส่วนรายได้น้อยกว่า 5%ของรายได้รวม

ผลิตภัณฑ์จากโรงงานแปรรูปไก่เนื้อ

บริษัทนำผลผลิตจากฟาร์มเลี้ยงไก่ ได้แก่ ไก่เนื้อ ส่งไปโรงงานแปรรูป เพื่อผลิตไก่ชำแหละ
โดยแยกชิ้นส่วนและตัดแต่งชิ้นส่วนตามที่ตลาดต้องการ
แล้วนำไปบรรจุและแช่แข็งเพื่อรอจำหน่ายเป็นผลิตภัณฑ์ไก่แช่แข็งที่ส่งออกได้แก่ เนื้อหน้าอก (BB)
เนื้อน่อง (BL) เนื้อสันใน (SM) ปีก (Wing) ฯลฯ ส่วนผลิตภัณฑ์ที่ขายในประเทศ ได้แก่
ไก่ชำแหละ โครงเครื่องใน หัวไก่ เศษเนื้อ ฯลฯ

ผลิตภัณฑ์จากโรงงานผลิตอาหารสำเร็จรูป

บริษัทนำผลิตภัณฑ์ที่ได้จากการแปรรูป ได้แก่ ไก่ชำแหละ ไปผสมเครื่องปรุงรสแล้ว
นำไปทำให้สุกก่อน โดยผ่านขบวนการต้ม นึ่ง ทอด อบ และย่าง
จากนั้นจึงนำไปแช่แข็งแล้วเก็บไว้ในห้องเย็นที่อุณหภูมิ -20 ํc เพื่อรอจำหน่าย
ผลิตภัณฑ์อาหารสำเร็จรูปที่ส่งออก ได้แก่ KARAKE YAKITORI ฯลฯ
ผลิตภัณฑ์อาหารสำเร็จรูปที่ขายในประเทศ ได้แก่ ลูกชิ้น ไส้กรอก ฯลฯ

2. ส่วนงานสายสัตว์น้ำ

บริษัทดำเนินธุรกิจสายสัตว์น้ำ ซึ่งเป็นการประกอบธุรกิจแบบครบวงจร
โดยเริ่มตั้งแต่การผลิตและจำหน่ายอาหารกุ้งกุลาดำและอาหารปลา การทำฟาร์มเพาะเลี้ยงสัตว์น้ำ
ซึ่งในขั้นตอนนี้ ส่วนใหญ่จะเป็นการดำเนินการโดยเกษตรกรทั่วไป
และผลผลิตส่วนหนึ่งบริษัทจะซื้อกลับเข้ามาดำเนินการต่อเป็นขั้นตอนสุดท้ายในโรงงานแปรรูปเพื่อการส่งออกในรูปของสินค้าแช่แข็ง
ผลิตภัณฑ์อาหารกึ่งสำเร็จรูปและอาหารสำเร็จรูปแช่แข็ง โดยมี รายละเอียดดังนี้

อาหารกุ้ง

บริษัทได้เล็งเห็นถึงศักยภาพในการเลี้ยงกุ้งกุลาดำแบบพัฒนาในประเทศไทย
เนื่องจากมีที่ตั้งทางภูมิศาสตร์และภูมิอากาศที่เหมาะสม
บริษัทจึงริเริ่มการดำเนินธุรกิจกุ้งกุลาดำแบบครบวงจรซึ่งเริ่มตั้งแต่การผลิตอาหารกุ้งด้วยวัตถุดิบที่มีคุณภาพ
ประกอบกับการใช้เทคโนโลยีการผลิตที่ทันสมัยเพื่อให้ได้อาหารกุ้งที่มีคุณภาพตามมาตรฐานและเหมาะสมกับการเลี้ยงกุ้งในประเทศไทย
ที่จะส่งผลให้กุ้งที่เลี้ยงมีอัตราแลกเนื้อดี เพื่อให้ในปริมาณอาหารที่ใช้เท่ากัน
ผลผลิตของกุ้งที่เลี้ยงด้วยอาหารของบริษัทเทียบเป็นน้ำหนัก ดีกว่าค่าเฉลี่ยของอุตสาหกรรม
อาหารกุ้งของบริษัทส่วนใหญ่จะจัดจำหน่ายให้แก่เกษตรกรโดยผ่านตัวแทนจำหน่ายของบริษัท

ผลิตภัณฑ์จากฟาร์มเพาะเลี้ยงสัตว์น้ำ

ก. ฟาร์มเพาะเลี้ยงกุ้งกุลาดำ

การทำฟาร์มกุ้งกุลาดำของบริษัทมีวัตถุประสงค์หลัก คือ
เพื่อการวิจัยและพัฒนาวิธีการเลี้ยงและการจัดการฟาร์ม โดยการใช้วิชาการและเทคโนโลยีต่างๆ
เพื่อหาวิธีป้องกันโรคระบาดของกุ้ง และวิธีการเลี้ยงที่เป็นมิตรต่อสิ่งแวดล้อม
เพื่อให้อุตสาหกรรมเลี้ยงกุ้งของประเทศไทย สามารถดำรงอยู่ได้อย่างยั่งยืน
ผลที่ได้จากการวิจัยและพัฒนาของบริษัทจะถูกถ่ายทอดให้กับเกษตรกรผู้เลี้ยงกุ้งผ่านทางศูนย์บริการของบริษัทที่กระจายอยู่ตามจังหวัดต่างๆที่มีการเลี้ยงกุ้งและตัวแทนจำหน่ายอาหารกุ้ง
รวมถึงการเผยแพร่ในรูปของการจัดสัมมนาเชิงวิชาการผ่านทางชมรมผู้เลี้ยงกุ้ง

ข. ฟาร์มเพาะฟักลูกกุ้ง

จากนโยบายของบริษัทที่จะให้อุตสาหกรรมการเลี้ยงกุ้งของไทยมีการพัฒนาและยั่งยืนได้ต่อไป
และวัตถุประสงค์ร่วมกันของผู้ประกอบการในอุตสาหกรรมกุ้งของประเทศ
ที่จะกำหนดแนวพัฒนาการเลี้ยงกุ้งแผนใหม่ (Code of Conduct)
เพื่อผลิตกุ้งคุณภาพออกสู่ตลาดโลก ตามนโยบายและมาตรฐานขององค์การอาหารและเกษตรแห่ง
สหประชาชาติ (FAO) บริษัทจึงได้เริ่มการวิจัยและพัฒนาการเพาะฟักลูกกุ้ง
โดยมีเป้าหมายที่จะผลิตลูกกุ้งที่มี คุณภาพเพื่อจำหน่ายให้แก่เกษตรกร
อันจะเป็นการเพิ่มโอกาสให้เกษตรกรเลี้ยงกุ้งได้ประสบผลสำเร็จมากขึ้น
โดยลดการพึ่งพิงการใช้ยาและการใช้สารเคมีอย่างพร่ำเพรื่อในระหว่างการเลี้ยง
ขณะเดียวกันจะช่วยให้มีการใช้ทรัพยากรธรรมชาติ ซึ่งได้แก่
พ่อแม่พันธุ์กุ้งอย่างรู้คุณค่าและได้ประโยชน์สูงสุด
นอกจากนี้บริษัทยังอยู่ระหว่างการพัฒนาเพาะพ่อแม่พันธุ์กุ้งในบ่อเลี้ยง
ซึ่งหากประสบผลสำเร็จจะช่วยลดปัญหาการขาดแคลนพ่อแม่พันธุ์กุ้งในระยะยาวได้

ค. ฟาร์มเพาะพันธุ์ปลาทับทิม

บริษัทได้มีการพัฒนาพันธุ์ปลาทับทิมมาจากสายพันธุ์ปลานิล คุณลักษณะพิเศษของปลาทับทิมคือ
เป็นปลาที่มีปริมาณเนื้อมาก รสชาติดี ไม่มีกลิ่นโคลน และยังอุดมด้วยคุณค่าทางโภชนาการ
ปัจจุบันเกษตรกรผู้เลี้ยงปลาเริ่มนิยมเลี้ยงปลาทับทิมมากขึ้น
เนื่องจากความต้องการของผู้บริโภคที่เพิ่มมากขึ้นเป็นลำดับ
โดยบริษัทมีฟาร์มเพาะเลี้ยงพ่อแม่พันธุ์ปลาทับทิมและฟาร์มเพาะฟักลูกปลาทับทิม
เพื่อจำหน่ายลูกปลาให้เกษตรกรผู้เลี้ยงปลาต่อไป

ผลิตภัณฑ์จากโรงงานแปรรูปกุ้ง

ผลิตภัณฑ์ในขั้นนี้เป็นผลิตภัณฑ์ที่เพิ่มมูลค่าอย่างมากของธุรกิจสายสัตว์น้ำ
จากวัตถุดิบทางการเกษตรซึ่งมี ราคาถูก ได้ผ่านกระบวนการผลิตต่างๆ จนมาถึงกระบวนการสุดท้าย
คือการแปรสภาพเป็นสินค้าอาหารเพื่อการส่งออกที่จะนำเงินตราต่างประเทศเข้ามาสู่ประเทศไทย
การพัฒนาผลิตภัณฑ์ของบริษัทในกระบวนการนี้
บริษัทจะเน้นการแปรสภาพกุ้งกุลาดำให้เป็นผลิตภัณฑ์อาหารทั้งในรูปแบบของอาหารกึ่งสำเร็จรูปและอาหารสำเร็จรูป
ตามคำสั่งซื้อของลูกค้าต่างประเทศ เช่น กุ้งปอกเปลือก กุ้งเด็ดหัว กุ้งต้ม กุ้งชุบแป้งทอด
กุ้งคอกเทล เป็นต้น ซึ่งนอกเหนือจากการใช้เทคโนโลยีที่ทันสมัยเพื่อผลิตสินค้าให้ได้มาตรฐานแล้ว
บริษัทยังให้ความสำคัญอย่างมากในเรื่องความสะอาดและคุณภาพของสินค้า
ตามเจตนารมณ์ของบริษัทที่จะเป็น "ห้องครัวของผู้บริโภคทั่วโลก"

ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

บัตรส่งเสริมการลงทุน

CPF
และบริษัทย่อยได้รับการส่งเสริมการลงทุนจากคณะกรรมการส่งเสริมการลงทุนซึ่งมีสิทธิประโยชน์ที่สำคัญ
ดังนี้

สิทธิประโยชน์ทางภาษีที่สำคัญ สิทธิประโยชน์หลัก ปีเริ่มต้น-ปีสิ้นสุด

บริษัท เจริญโภคภัณฑ์อาหาร จำกัด (มหาชน)

โรงงานอาหารกุ้ง บ้านพรุ ยกเว้นภาษีเงินได้ 2538-2546

ลดหย่อนภาษีเงินได้ ร้อยละ 50 2546-2551

ฟาร์มกุ้ง ปากพนัง(ขนาบนาก) ลดหย่อนภาษีเงินได้ ร้อยละ 50 2539-2544

บริษัท เจริญโภคภัณฑ์อีสาน จำกัด (มหาชน)

ฟาร์มไก่พันธุ์, เพชรบูรณ์ ยกเว้นภาษีเงินได้ 2541-2549

ลดหย่อนภาษีเงินได้ ร้อยละ 50 2549-2554

บริษัท กรุงเทพโปรดิ๊วส จำกัด (มหาชน)

โรงงานอาหารสัตว์ อยุธยา ยกเว้นภาษีเงินได้ 2543-2551

โรงงานไส้กรอก สระบุรี ยกเว้นภาษีเงินได้ 2544-2552

บริษัท บี.พี. อาหารสัตว์ จำกัด ลดหย่อนภาษีเงินได้ ร้อยละ 50 2539-2544

บริษัท กรุงเทพเพาะเลี้ยงกุ้ง จำกัด ลดหย่อนภาษีเงินได้ ร้อยละ 50 2539-2547

บริษัท ตราดเพาะเลี้ยงกุ้ง จำกัด ลดหย่อนภาษีเงินได้ ร้อยละ 50 2539-2544

สิทธิอื่น 

- ไม่มี -

ข้อจำกัดในการประกอบธุรกิจ

- ไม่มี -

(2) การตลาดและภาวะการแข่งขัน

การตลาด

กลยุทธ์ทางการตลาด

ในการจำหน่ายผลิตภัณฑ์ของบริษัท
นอกเหนือไปจากความได้เปรียบในเรื่องของคุณภาพของสินค้าซึ่งเป็นผลมาจากการวิจัยที่ได้ดำเนินการมาอย่างต่อเนื่องแล้ว
การเอาใจใส่ต่อลูกค้าโดยสม่ำเสมอเป็นสิ่งที่ต้องดำเนินควบคู่ไปด้วยเช่นกัน
โดยเฉพาะการให้ความรู้ด้านวิชาการทั้งแก่ตัวแทนจำหน่ายอาหารสัตว์และแก่เกษตรกรผู้เลี้ยงสัตว์โดยตรง
ทั้งในรูปแบบของการจัดสัมมนาทางวิชาการ
การจัดตั้งศูนย์บริการวิชาการที่มีนักวิชาการคอยให้คำปรึกษาและแนะนำแก่เกษตรกร
ตลอดจนการเผยแพร่ข่าวสารเกี่ยวกับการเลี้ยงสัตว์ในรูปของสิ่งพิมพ์ต่าง ๆ
ซึ่งเป็นการช่วยเสริมสร้างความมั่นใจให้กับลูกค้าของบริษัทได้เป็นอย่างดี

นอกจากนั้น บริษัทได้พัฒนารูปแบบการค้าโดยสร้างความเชื่อมั่นให้กับลูกค้าในเรื่องการให้บริการ
กล่าวคือ เมื่อลูกค้ามีปัญหาด้านการจำหน่ายสินค้า บริษัทจะเข้าช่วยในด้านการตลาด
เช่นมีโครงการรับซื้อลูกสุกรหรือสุกรขุนคืน และโครงการรับซื้อไข่คืน เป็นต้น

สำหรับในด้านการตลาดเพื่อการส่งออก กลยุทธที่สำคัญคือ คุณภาพของสินค้า
ความสะอาดถูกสุขอนามัยและความสามารถในการผลิตสินค้าได้หลายรูปแบบตามคำสั่งซื้อของลูกค้า

กลุ่มลูกค้าเป้าหมาย

อาหารสัตว์และพันธุ์สัตว์ : เกษตรกรที่ทำฟาร์มเลี้ยงสัตว์และตัวแทนจำหน่าย

เนื้อสัตว์ : กลุ่มผู้ค้าส่งและผู้ค้าปลีก ทั้งในและต่างประเทศ

นโยบายการตั้งราคา

นโยบายการตั้งราคา สำหรับผลิตภัณฑ์หลัก ๆ เป็นดังนี้

อาหารสัตว์ : ราคาขายถูกควบคุมโดยกรมการค้าภายใน กระทรวงพาณิชย์

สัตว์มีชีวิต : ราคาขายขึ้นอยู่กับอุปสงค์และอุปทานของตลาดในประเทศ

เนื้อไก่แช่แข็งและเนื้อไก่แปรรูป : ราคาขายขึ้นอยู่กับอุปสงค์และอุปทานในประเทศ และ

ราคาในตลาดโลก หรือเป็นราคาที่ต่อรองกัน สำหรับสินค้า

ที่ผลิตตามคำสั่งซื้อของลูกค้า

กุ้งแช่แข็งและกุ้งแปรรูปแช่แข็ง : ส่วนใหญ่เป็นสินค้าส่งออก ราคาขายอ้างอิงตามราคาใน

ตลาดโลก หรือเป็นราคาที่ต่อรองกัน สำหรับสินค้าที่ผลิตตาม

คำสั่งซื้อของลูกค้า

การจำหน่ายและช่องทางการจำหน่าย

สินค้าของบริษัทที่ผลิตในช่วงต้นและช่วงกลางของวงจรการผลิต อันได้แก่ อาหารสัตว์ พันธุ์สัตว์
และสัตว์มีชีวิต ส่วนหนึ่งจะเป็นการโอนระหว่างหน่วยงาน หรือจำหน่ายภายในกลุ่มบริษัท
เพื่อใช้เป็นวัตถุดิบสำหรับการผลิต

สินค้าในขั้นถัดไป
สินค้าอีกส่วนหนึ่งและสินค้าในช่วงปลายของวงจรการผลิตจะจำหน่ายออกไปภายนอกบริษัท
โดยมีช่องทางการจำหน่าย ดังนี้

อาหารสัตว์ : เกือบทั้งหมดจะเป็นการขายภายในประเทศ โดยมีรูปแบบการขายทั้งใน

ลักษณะการขายตรงและการขายผ่านตัวแทนจำหน่าย

ผลิตภัณฑ์จากฟาร์มเลี้ยงสัตว์ : เป็นการขายภายในประเทศ ให้แก่เกษตรกรที่ทำฟาร์ม

เลี้ยงสัตว์ หรือจำหน่ายในตลาดท้องถิ่น

เนื้อไก่แช่แข็งและเนื้อไก่แปรรูป : เป็นการขายผ่านกลุ่มผู้ค้าส่งและผู้ค้าปลีก ทั้งในและ

ต่างประเทศ หรือขายตรงให้กับลูกค้าสถาบัน

กุ้งแช่แข็งและกุ้งแปรรูปแช่แข็ง : ส่วนใหญ่จะเป็นการส่งออกไปจำหน่ายต่างประเทศ

โดยเป็นการขายผ่านกลุ่มผู้ค้าส่งและผู้ค้าปลีก

ภาวะอุตสาหกรรมและแนวโน้ม

1.ไก่เนื้อ

ประเทศผู้ผลิตเนื้อไก่ในโลกส่วนใหญ่จะผลิตเพื่อบริโภคภายในประเทศเอง โดยในปี 2543
มียอดการผลิตเนื้อไก่รวมทั้งสิ้น 41.64 ล้านตัน ทั้งนี้ สหรัฐอเมริกาซึ่งเป็นผู้ผลิตรายใหญ่ที่สุด
สามารถผลิตเนื้อไก่ได้ประมาณ 13.73 ล้านตัน ตามด้วยบราซิลและจีน
ผู้ผลิตรายใหญ่ทั้งสามรายมีผลผลิตรวมกันประมาณ 25.2 ล้านตัน หรือคิดเป็นร้อยละ 60.51
ของผลผลิตเนื้อไก่รวมของโลก สำหรับประเทศไทยผลิตเนื้อไก่ได้เป็นอันดับ 7 ของโลก
โดยมีผลผลิตรวม 1.07 ล้านตัน

ตารางที่ 1-1 ผู้ผลิตเนื้อไก่ที่สำคัญ หน่วย: พันตัน

  -------------- ----------- ----------- ----------- ----------- -----------
                 2540        2541        2542        2543 (p)    2544 (f)

  สหรัฐอเมริกา     12,266      12,525      13,367      13,730      14,208

  บราซิล          4,461       4,498       5,526       5,860       6,153

  จีน             5,200       5,350       5,500       5,610       5,650

  เม็กซิโก         1,493       1,587       1,784       1,891       1,986

  สหราชอาณาจักร   1,114       1,146       1,156       1,160       1,180

  ฝรั่งเศส         1,212       1,190       1,160       1,085       1,100

  ไทย*           866         883         968         1,070       1,100

  ญี่ปุ่น            1,124       1,097       1,078       1,060       1,050

  แอฟริกาใต้       680         834         919         943         964

  อื่น ๆ           8,602       8,886       9,114       9,228       9,369

  รวม            37,018      37,996      40,572      41,637      42,760
  -------------- ----------- ----------- ----------- ----------- -----------

ที่มา: USDA (October 2000), * สมาคมผู้ผลิตไก่เพื่อการส่งออกไทย

(p) = Preliminary (f) = Forecast

ปริมาณความต้องการบริโภคเนื้อไก่ของโลกมีปริมาณสูงขึ้นมาโดยตลอด เนื่องมาจากปัจจัยต่าง ๆ
เช่น การเพิ่มขึ้นของประชากรโลก
ราคาเนื้อไก่มีราคาค่อนข้างถูกเมื่อเปรียบเทียบกับเนื้อสัตว์ชนิดอื่น
เนื่องจากมีต้นทุนการผลิตค่อนข้างต่ำ นอกจากนี้การบริโภคเนื้อไก่ยังไม่ขัดกับหลักศาสนาใด ๆ
ทำให้ประชาชนโดยทั่วไปสามารถบริโภคได้
สำหรับอัตราการบริโภคเนื้อไก่ในตลาดโลกนั้นเพิ่มขึ้นอย่างต่อเนื่องมาโดยตลอด
ประเทศที่มีอัตราการบริโภคเนื้อไก่ต่อคนมากที่สุดได้แก่ ฮ่องกง โดยในปี 2543 มีการบริโภคเนื้อไก่
50.4 กิโลกรัมต่อคนต่อปี สำหรับประเทศไทยมีระดับการบริโภคเนื้อไก่ในปี 2543 อยู่ที่ระดับ 11.8
กิโลกรัมต่อคนต่อปี

ตารางที่ 1-2 ปริมาณการบริโภคเนื้อไก่ต่อคนต่อปีของบางประเทศ หน่วย: กิโลกรัมต่อคนต่อปี

  ----------------- ---------- ---------- ---------- ---------- -----------
                    2540       2541       2542       2543 (p)   2544 (f)

  ฮ่องกง             44.8       45.0       48.9       50.4       50.2

  สหรัฐอเมริกา        38.0       38.3       40.7       41.2       42.5

  สหรัฐอาหรับเอมิเรต   31.8       34.3       40.5       40.2       41.2

  คูเวต              40.3       40.8       41.7       41.1       41.1

  ซาอุดิอาระเบีย       35.0       34.9       34.5       33.9       33.1

  บราซิล             22.7       22.9       26.8       28.7       29.9

  ออสเตรเลีย         25.6       27.6       28.3       29.8       29.9

  แคนาดา            25.2       25.8       27.9       29.0       29.5

  มาเลเซีย           26.8       26.4       27.4       28.4       29.1

  ไต้หวัน             28.2       28.2       28.4       28.1       27.9

  ไทย*              11.8       10.8       11.5       11.8       12.1
  ----------------- ---------- ---------- ---------- ---------- -----------

ที่มา: USDA (October 2000), * สมาคมผู้ผลิตไก่เพื่อการส่งออกไทย

(p) = Preliminary (f) = Forecast

ในส่วนของการส่งออกเนื้อไก่ของโลกในปี 2543 มีจำนวนรวม 5.50 ล้านตัน
โดยสหรัฐอเมริกาเป็นผู้ส่งออกรายใหญ่ที่สุดของโลก มีการส่งออก 2.4 ล้านตัน หรือร้อยละ 43
ของเนื้อไก่ที่ส่งออกรวมทั้งโลก ทั้งนี้ตลาดส่งออกหลักของสหรัฐอเมริกา ได้แก่
กลุ่มประเทศสหภาพโซเวียตเดิม ฮ่องกง และจีน ผลิตภัณฑ์ที่ส่งออกได้แก่ น่องสะโพกติดกระดูก
ขาไก่ และเครื่องใน ในส่วนของประเทศไทยมีการส่งออกในปี 2543 เป็นอันดับที่ 4 ของโลก
โดยมีปริมาณการส่งออกรวมทั้งสิ้น 0.33 ล้านตัน

ตารางที่ 1-3 ประเทศผู้ส่งออกเนื้อไก่รายใหญ่ของโลก หน่วย: พันตัน

  ----------------- ----------- ----------- ----------- ----------- -----------
                    2540        2541        2542        2543 (p)    2544 (f)

  สหรัฐอเมริกา        2,116       2,120       2,231       2,384       2,404

  บราซิล             650         612         771         870         950

  จีน                350         345         330         380         400

  ไทย**             192         275         274         333         340

  ฝรั่งเศส            321         373         337         315         290

  เนเธอร์แลนด์        168         191         200         195         185

  แคนาดา            56          74          63          72          75

  สหราชอาณาจักร      54          45          47          48          49

  สหรัฐอาหรับเอมิเรต   62          63          42          39          40

  อื่น ๆ              734         786         917         865         861

  รวม               4,703       4,884       5,212       5,501       5,594
  ----------------- ----------- ----------- ----------- ----------- -----------

ที่มา: USDA (October 2000), * สมาคมผู้ผลิตไก่เพื่อการส่งออกไทย

(p) = Preliminary (f) = Forecast

สถานการณ์อุตสาหกรรมไก่เนื้อไทย

สำหรับประเทศไทยนั้น จากผลผลิตไก่เนื้อรวมในปี 2543 จำนวน 1.07 ล้านตัน
มีสัดส่วนการบริโภคภายในประเทศและการส่งออกเท่ากับ 70:30
โดยมีการบริโภคเนื้อไก่ภายในประเทศ 0.74 ล้านตัน และการส่งออก 0.33 ล้านตัน
หรือคิดเป็นมูลค่าการส่งออกประมาณ 27,274 ล้านบาท

หากพิจารณาในเชิงปริมาณของการนำเข้าเนื้อไก่จากประเทศไทย
พบว่าญี่ปุ่นยังคงเป็นประเทศที่มีการนำเข้าเนื้อไก่จากประเทศไทยในสัดส่วนสูงที่สุด โดยในปี 2543
ประเทศญี่ปุ่นมีการนำเข้าเนื้อไก่ จำนวนรวม 178,750 ตัน หรือคิดเป็นร้อยละ 53.7
ของปริมาณเนื้อไก่ทั้งหมดที่ประเทศไทยส่งออก รองลงมาได้แก่ สหภาพยุโรป
มีปริมาณการนำเข้าเนื้อไก่จากไทย 105,044 ตัน หรือคิดเป็นร้อยละ 31.6 ทั้งนี้
หากรวมปริมาณการส่งออกเนื้อไก่ของประเทศไทยไปญี่ปุ่นและสหภาพยุโรปจะคิดเป็นร้อยละ 85.3

ตารางที่ 1-4 ปริมาณการส่งออกไก่เนื้อไทย

  ---------------------------------------------------------------------------------------------
              2541                            2542                 2543              
  ----------- ---------- ---------- --------- ---------- --------- ------ ---------- ----------
              ปริมาณ (ตัน) สัดส่วน (%)  ปริมาณ                สัดส่วน (%)        ปริมาณ (ตัน) สัดส่วน (%)
                                    (ตัน)                                             

  ญี่ปุ่น         163,658    59.6       162,661              59.5             178,750    53.7

  สหภาพยุโรป   78,575     28.6       77,451               28.3             105,044    31.6

  อื่นๆ         32,583     11.9       33,487               12.2             49,000     14.7

  รวม         274,816    100.0      273,599              100.0            332,794    100.0
  ---------------------------------------------------------------------------------------------

ที่มา: สมาคมผู้ผลิตไก่เพื่อส่งออกไทย

แนวโน้ม

แนวโน้มอุตสาหกรรมเนื้อไก่ของโลกในปี 2544 คาดว่า
ปริมาณการผลิตเนื้อไก่รวมของโลกจะเพิ่มขึ้นจากปี 2543 ในอัตราร้อยละ 3
โดยมีปริมาณการผลิตรวมเท่ากับ 42.76 ล้านตัน
เนื่องมาจากความต้องการบริโภคเนื้อไก่ที่เพิ่มมากขึ้น
จากความกังวลด้านสุขอนามัยและความปลอดภัยของเนื้อสัตว์ที่บริโภค
เกิดจากโรคระบาดเชื้อวัวบ้าในแถบภูมิภาคยุโรป

สำหรับประเทศไทย คาดว่าปริมาณการผลิตโดยรวมจะเพิ่มขึ้นจากปี 2543 ในอัตราประมาณร้อยละ
3 โดยในส่วนของการส่งออกคาดว่าจะเพิ่มขึ้นจากระดับในปี 2543 อีกร้อยละ 8 โดยมีปัจจัยต่างๆ
ที่สำคัญ ดังนี้

1.  โรคระบาดเชื้อวัวบ้าจะส่งผลให้ความต้องการบริโภคเนื้อไก่เพิ่มขึ้นทั่วโลก

2.  ประเทศจีนยังคงไม่สามารถส่งออกเนื้อไก่ไปยังสหภาพยุโรปได้
    ซึ่งยังคงเป็นโอกาสอันดีของประเทศไทย

3.  ความได้เปรียบในเชิงแข่งขัน อันจะเป็นผลมาจากการคาดการณ์ค่าเงินบาทที่อ่อนตัวลง

4.  ภาวะเศรษฐกิจของสหภาพโซเวียตที่คาดว่าจะเริ่มฟื้นตัว
    ซึ่งจะส่งผลให้ความต้องการบริโภคเนื้อไก่เพิ่มขึ้น
    และทำให้ภาวะซบเซาด้านราคาเนื้อไก่โลกเริ่มปรับตัวดีขึ้น

2.ไข่ไก่

ประเทศไทยมีระดับการบริโภคไข่ไก่ในปี 2543 อยู่ในระดับประมาณ 133 ฟองต่อคนต่อปี
เมื่อเปรียบเทียบกับการบริโภคในปี 2542 เพิ่มขึ้น 4 ฟอง/คน/ปี
สาเหตุเนื่องจากประเทศไทยประสบวิกฤตเศรษฐกิจ ทำให้ผู้บริโภคหันมาบริโภคไข่ไก่เพิ่มมากขึ้น

ในปี 2543 ประเทศไทยเป็นผู้ผลิตไข่ไก่รายใหญ่อันดับ 10 ของโลก ผลิตได้ประมาณ 8,370
ล้านฟอง หรือคิดเป็นร้อยละ 1 ของผลผลิตทั่วโลกที่มีจำนวน 772,919 ล้านฟอง

ในส่วนของการส่งออกไข่ไก่ ประเทศไทยมีการส่งออกในปริมาณที่น้อยมากจำนวน 80 ล้านฟองในปี
2543
เนื่องจากส่วนใหญ่เป็นการผลิตเพื่อรองรับปริมาณความต้องการบริโภคภายในประเทศเป็นสำคัญ
ทั้งนี้ตลาดส่งออกที่สำคัญของไทย ได้แก่ ฮ่องกง และ ญี่ปุ่น โดยมีสหรัฐอเมริกา
และเนเธอร์แลนด์เป็นประเทศคู่แข่งที่สำคัญ

ตารางที่ 2-1 สรุปสถานการณ์อุตสาหกรรมไข่ไก่ไทย

  --------------------- ----------- ---------- ---------- ---------- ----------
                                    2541       2542       2543 (e)   2544 (f)

  จำนวนไก่ไข่ยืนกรงต่อปี     ล้านตัว       33         31         31         30

  ผลผลิตไข่ไก่             ล้านฟอง      8,250      8,060      8,370      8,250

  ราคาไข่ไก่หน้าฟาร์มเฉลี่ย   บาทต่อฟอง    1.70       1.55       1.20       1.35

  มูลค่าตลาด              ล้านบาท      14,025     12,493     10,044     11,138

  ปริมาณส่งออก            ล้านฟอง      99         28         80         60

  การบริโภครวมในประเทศ   ล้านฟอง      8,151      8,032      8,290      8,190

  การบริโภค/คน/ปี         ฟอง         133        129        133        130
  --------------------- ----------- ---------- ---------- ---------- ----------

ที่มา: สมาคมผู้ผลิต ผู้ค้าและส่งออกไข่ไก่

แนวโน้ม

แนวโน้มอุตสาหกรรมไข่ไก่ของโลกในปี 2544 คาดว่า
จะมีปริมาณการผลิตไข่ไก่ของโลกเพิ่มขึ้นจากปี 2543 ร้อยละ 3 โดยมีปริมาณการผลิตรวมประมาณ
796,277 ล้านฟอง ทั้งนี้ประเทศจีนซึ่งเป็นผู้ผลิตรายใหญ่ที่สุดของโลก คาดว่า
จะสามารถผลิตได้ประมาณ 390,000 ล้านฟอง

แนวโน้มอุตสาหกรรมไข่ไก่ของไทยในปี 2544 คาดว่า ปริมาณการผลิตจะลดลงร้อยละ 1 จากปี
2543 โดยจะมีผลผลิตจำนวน 8,250 ล้านฟอง และจะมีการส่งออกประมาณ 60 ล้านฟอง
ทั้งนี้ตลาดหลักได้แก่ ฮ่องกงและญี่ปุ่น สำหรับคาดการณ์ในส่วนของการบริโภคภายในประเทศ คาดว่า
จะมีการบริโภคโดยรวมประมาณ 130 ฟองต่อคนต่อปี
ซึ่งปริมาณความต้องการดังกล่าวผู้ผลิตในประเทศสามารถจะผลิตไข่ไก่ได้เพียงพอต่อการบริโภคของ
ประชากรทั้งประเทศ

3.สุกร

ผลผลิตของสุกรในประเทศไทยในปี 2543 มีจำนวน 8.4 ล้านตัว และมีปริมาณการผลิตเนื้อสุกร
0.630 ล้านตัน ในการผลิตสุกรของประเทศไทยส่วนใหญ่เป็นการผลิตเพื่อบริโภคในประเทศเป็นหลัก
โดยจากกำลังการผลิตทั้งหมด 0.630 ล้านตันในปี 2543 เป็นการบริโภคภายในประเทศ 0.624
ล้านตัน และเป็นการส่งออกเพียง 0.006 ล้านตัน เท่านั้น

ตารางที่ 3-1 สรุปสถานการณ์อุตสาหกรรมการผลิตสุกรไทย

  --------------------- --------- --------- --------- --------- ---------
                        2540      2541      2542      2543 (e)  2544 (f)

  ผลผลิต (ล้านตัว)         10.40     8.20      8.10      8.40      9.10

  ปริมาณผลผลิต (พันตัน)     780.0     615.0     607.5     630.0     682.5

  การบริโภคภายในประเทศ   777.02    610.37    604.26    623.96    676.00
  (พันตัน)                                                        

  ปริมาณการส่งออก (พันตัน)  2.98      4.63      3.24      6.05      6.50

  มูลค่าการส่งออก (ล้านบาท) 312.5     470.9     333.1     616.6     670.0
  --------------------- --------- --------- --------- --------- ---------

ที่มา: สำนักงานเศรษฐกิจการเกษตร, กรมปศุสัตว์, สมาคมผู้ผลิตและแปรรูปสุกรเพื่อการส่งออก

แนวโน้ม

ประมาณการว่าในปี 2544 ประชากรโลกจะบริโภคเนื้อสุกร 4 กิโลกรัมในการบริโภคเนื้อสัตว์ทุกๆ
10 กิโลกรัม โดยสัดส่วนการบริโภคเนื้อสุกรของประชากรโลกคิดเป็นร้อยละ 41
ของการบริโภคเนื้อสัตว์ทุกประเภท โดยมีการบริโภคเนื้อสัตว์ปีกร้อยละ 28 เนื้อวัวร้อยละ 27
และส่วนที่เหลือเป็นการบริโภคเนื้อสัตว์อื่นๆ
เท่ากับว่าตลาดเนื้อสุกรยังเป็นที่นิยมอย่างมากในตลาดโลก สำหรับในปี 2544 คาดว่า
จะมีปริมาณผลผลิตสุกรจำนวน 84.47 ล้านตัน หรือเพิ่มขึ้นจากปี 2543 ร้อยละ 2

สำหรับประเทศไทย คาดว่า จำนวนการผลิตสุกรในปี 2544 จะเพิ่มขึ้นร้อยละ 8 จากปี 2543
มีปริมาณการผลิตเนื้อสุกรจำนวน 0.683 ล้านตัน เนื่องจากมีการขยายการเลี้ยงเพิ่มขึ้นในปี 2543

แนวโน้มการบริโภคสุกรภายในประเทศไทยปี 2544 คาดว่า
ปริมาณการบริโภคจะเพิ่มขึ้นเป็นประมาณ 0.676 ล้านตัน และมีปริมาณการบริโภค 10.7
กิโลกรัมต่อคนต่อปี เนื่องจากการมีปริมาณผลผลิตเนื้อสุกรเพิ่มขึ้น
จะส่งผลให้ราคาเฉลี่ยของเนื้อสุกรลดลง ทำให้มีการบริโภคเพิ่มขึ้น

สำหรับการส่งออกเนื้อสุกรชำแหละคาดว่าจะเพิ่มขึ้นจากปี 2543 เป็นประมาณ 6,500 ตัน
หรือมูลค่า 670 ล้านบาท
เนื่องจากภาครัฐมีแนวโน้มในการสนับสนุนและส่งเสริมการส่งออกเนื้อสุกรมากเพิ่มขึ้น

4.อาหารสัตว์บก

ปัจจุบันความต้องการบริโภคเนื้อสัตว์มีปริมาณสูงขึ้นโดยตลอด
ทำให้ต้องมีการเพิ่มกำลังการผลิตให้สูงขึ้น ซึ่งการเพิ่มกำลังการผลิตนั้นสามารถทำได้หลายทาง เช่น
การเพิ่มปริมาณการเลี้ยงสัตว์และปรับปรุงการเลี้ยงสัตว์ให้มีประสิทธิภาพสูงขึ้นโดยปัจจัยที่จะทำให้การเลี้ยงสัตว์มีประสิทธิภาพสูงขึ้น
เช่น การจัดการฟาร์มที่ดี หรือการให้สัตว์บริโภคอาหารที่มีคุณค่าสูง
ซึ่งปัจจัยดังกล่าวทำให้ความนิยมในการใช้อาหารสัตว์สำเร็จรูปแทนอาหารสัตว์ที่ผสมเองของเกษตรกรมากขึ้น
เนื่องจากการใช้อาหารสัตว์สำเร็จรูปจะทำให้ผู้ผลิตสามารถควบคุมคุณภาพของส่วนผสมได้
ในขณะที่อาหารที่เกษตรกรผสมเองนั้น มีความไม่แน่นอนของคุณภาพ
นอกจากนั้นอาหารสำเร็จรูปยังมีอัตราแลกเนื้อ (Feed Conversion Ratio) ที่ดีกว่า คือ
ในปริมาณอาหารที่ใช้เท่ากัน ผลผลิตของเนื้อสัตว์ที่เลี้ยงด้วยอาหารสำเร็จรูป
เมื่อเทียบเป็นน้ำหนักแล้วจะให้ผลผลิตมากกว่าที่เลี้ยงด้วยอาหารที่เกษตรกรผสมเอง
ปัจจัยดังกล่าวข้างต้นเป็นผลทำให้ปริมาณอาหารสัตว์มีแนวโน้มความต้องการมากขึ้นทั้งในระดับประเทศและระดับโลก

สำหรับประเทศไทย จากการที่เกษตรกรต้องใช้อาหารสัตว์ที่มีมาตรฐานเพิ่มผลผลิต
ทำให้ความต้องการใช้อาหารสัตว์ในระหว่างปี 2531-2540 มีอัตราเพิ่มขึ้นโดยเฉลี่ยร้อยละ 9.2
ต่อปี จนกระทั่งปี 2541
ประเทศไทยประสบกับปัญหาเศรษฐกิจตกต่ำและปัญหาสภาพคล่องทางการเงิน
อาหารสัตว์สำเร็จรูปมีการปรับราคาสูงขึ้น ส่งผลให้ปริมาณความต้องการใช้อาหารสัตว์ในปี 2541
มีเพียง 7.53 ล้านตัน แต่ในปี 2542 มีการใช้อาหารสัตว์เพิ่มขึ้นเป็น 7.92 ล้านตัน
หรือคิดเป็นอัตราการเพิ่มร้อยละ 5 ในขณะที่ประชากรสัตว์เพิ่มขึ้นเพียงร้อยละ 4
จากตัวเลขสะท้อนให้เห็นว่าแนวโน้มความต้องการใช้อาหารสัตว์สำเร็จรูปในอนาคตมีสัดส่วนสูงขึ้น
ในปี 2543 ความต้องการใช้อาหารสัตว์มีจำนวน 8.64 ล้านตัน เพิ่มขึ้นจากปี 2542
เนื่องจากปริมาณผลผลิตประชากรสัตว์ที่เพิ่มสูงขึ้น และการมีระบบการเลี้ยงสัตว์ที่มีประสิทธิภาพสูงขึ้น
ทำให้มีอัตราการสูญเสียน้อยลง

แนวโน้ม

สำหรับแนวโน้มความต้องการใช้อาหารสัตว์ในปี 2544 คาดว่า
จะมีปริมาณความต้องการใช้อาหารสัตว์ประมาณ 8.7 ล้านตัน เพิ่มขึ้นจากปี 2543 เล็กน้อย
เนื่องมาจากภาวะราคาตกต่ำของเนื้อสัตว์ในปี 2543 ทำให้มีการลดการขยายการเลี้ยงสัตว์ลง

5. อุตสาหกรรมกุ้งกุลาดำ

สถานการณ์ผลผลิตกุ้งของโลก

กุ้งที่นำมาใช้ในการบริโภคมีแหล่งกำเนิดสำคัญมาจากสองแหล่งคือ
การจับตามธรรมชาติและการเพาะเลี้ยง โดยในอดีตที่ผ่านมาผลผลิตกุ้งของโลกประมาณร้อยละ 70
จะได้จากธรรมชาติ และอีกร้อยละ 30 จะได้จากการเพาะเลี้ยง แต่สำหรับปัจจุบัน
การจับกุ้งตามธรรมชาติมีแนวโน้มลดลงอย่างต่อเนื่อง
เนื่องจากความอุดมสมบูรณ์ของทรัพยากรธรรมชาติที่เสื่อมโทรมลง
ในขณะเดียวกันผลผลิตกุ้งที่ได้จากการเพาะเลี้ยงมีแนวโน้มเพิ่มสูงขึ้น
เพราะความก้าวหน้าทางเทคโนโลยีและพัฒนาการทางด้านเทคนิคการเพาะเลี้ยง
ทำให้ในปัจจุบันผลผลิตกุ้งของโลกส่วนใหญ่จะมาจากการเพาะเลี้ยงของเกษตรกรเป็นหลัก
โดยมีประเทศไทยเป็นผู้ผลิตกุ้งรายใหญ่ที่สุดของโลก และมีคู่แข่งที่สำคัญคือ เอกวาดอร์ อินโดนีเซีย
อินเดีย เม็กซิโก และจีน ส่วนประเทศผู้นำเข้ากุ้งรายใหญ่ของโลกได้แก่ สหรัฐอเมริกา

ในปี 2542 ผลผลิตกุ้งเลี้ยงทั่วโลกอยู่ที่ประมาณ 814,520 เมตริกตัน
คิดเป็นอัตราการเพิ่มขึ้นประมาณร้อยละ 10 จาก 737,200 เมตริกตันซึ่งผลิตได้ในปี 2541
โดยที่สามารถจำแนกเขตการเลี้ยงกุ้งของโลกออกได้เป็น 2 เขตหลักๆ คือ เขตซีกโลกตะวันออก
และเขตซีกโลกตะวันตก

ผลผลิตกุ้งเลี้ยงในเขตซีกโลกตะวันออกเกือบทั้งหมดตั้งอยู่ในแถบเอเซียตะวันออกเฉียงใต้
ซึ่งกุ้งที่ได้รับความนิยมเลี้ยงกันอย่างกว้างขวางคือ กุ้งกุลาดำ (ประมาณร้อยละ 70
ของผลผลิตกุ้งที่ผลิตได้ในซีกโลกตะวันออก) ในปี 2542 สามารถผลิตกุ้งเลี้ยงได้ประมาณร้อยละ 79
ของผลผลิตกุ้งรวมทั้งโลก คิดเป็นจำนวน 642,750 เมตริกตัน (น้ำหนักกุ้งมีชีวิต) ซึ่งเพิ่มขึ้นร้อยละ
21 จากที่ผลิตได้ 530,200 เมตริกตันในปี 2541
โดยมีประเทศไทยเป็นผู้นำในการเลี้ยงด้วยผลผลิตร้อยละ 31
ของผลผลิตกุ้งเลี้ยงในซีกโลกตะวันออก และมีประเทศญี่ปุ่นเป็นตลาดหลักของกุ้งที่ผลิตได้ในเอเซีย
ในขณะเดียวกันก็มีการส่งออกกุ้งแช่แข็งและกุ้งแปรรูปไปยังสหรัฐอเมริกา ยุโรป
และประเทศต่างๆในแถบเอเซียด้วย เช่น เกาหลีใต้ มาเลเซีย ไต้หวัน และจีน
แต่อย่างไรก็ตามปัญหาสำคัญสำหรับการเลี้ยงกุ้งในซีกโลกตะวันออกก็ยังคงเป็นเรื่องโรคระบาดจากไวรัสที่ทำให้เกิดโรคตัวแดงดวงขาว
และปัญหาการขาดแคลนพ่อ-แม่พันธุ์กุ้งกุลาดำ

สำหรับผลผลิตกุ้งเลี้ยงซีกโลกตะวันตกในปี 2542 คิดเป็นสัดส่วนประมาณร้อยละ 21
ของผลผลิตกุ้งรวมทั้งโลก คือ 171,500 เมตริกตัน ซึ่งมีปริมาณลดลงในอัตราร้อยละ 17
จากที่ผลิตได้ 207,000 เมตริกตันในปี 2541
ทั้งนี้เป็นผลมาจากการประสบปัญหาโรคตัวแดงดวงขาว ซึ่งเริ่มคุกคามในกลุ่มประเทศผู้เลี้ยงตั้งแต่ปี
2541 เป็นต้นมา และมีการระบาดอย่างรุนแรงในแถบอเมริกากลาง และอเมริกาใต้ในปี 2542
โดยเริ่มจากประเทศนิการากัว และฮอนดูรัสในช่วงต้นปี
ต่อจากนั้นจึงลุกลามเข้าสู่ปานามาและเอกวาดอร์ในที่สุด
ส่งผลให้ฟาร์มเลี้ยงและโรงเพาะฟักต้องปิดกิจการไปประมาณครึ่งหนึ่งของที่มีอยู่
และทำให้ปริมาณการส่งออกกุ้งของผู้เลี้ยงในแถบอเมริกาใต้ลดลงมาก
แต่อย่างไรก็ตามผู้นำในการผลิตกุ้งเลี้ยงของซีกโลกตะวันตกยังคงเป็นประเทศเอกวาดอร์
และกุ้งที่นิยมเลี้ยงในแถบซีกโลกนี้คือ กุ้งขาวแวนนาเมย์ (ประมาณร้อยละ 80 ของผลผลิตกุ้งที่ได้)
กุ้งที่ผลิตได้จากซีกโลกตะวันตกนี้ร้อยละ 65 จะส่งไปยังตลาดสหรัฐอเมริกาอีกร้อยละ 30
ส่งไปยังยุโรปตอนเหนือ โดยเฉพาะฝรั่งเศส อิตาลีและ สเปน

สถานการณ์การเลี้ยงกุ้งกุลาดำไทยปี 2543 และแนวโน้มในอนาคต

ผลผลิตกุ้งในโลกปัจจุบันนี้ไม่เพียงพอต่อความต้องการบริโภคกุ้งทั่วโลก
และนับตั้งแต่มีปัญหาโรคระบาดในประเทศผู้ผลิตกุ้งในทวีปอเมริกาใต้ (แถบละตินอเมริกา)
ที่ถือได้ว่าเป็นแหล่งผลิตกุ้งขาวมากเป็นอันดับหนึ่งของโลกซึ่งคาดว่าประเทศผู้ผลิตดังกล่าวจะยังคงไม่สามารถแก้ไขสถานการณ์เรื่องโรคระบาดได้
เท่ากับว่าผลผลิตกุ้งของโลกน่าจะลดลงในปี 2543 นี้
ขณะที่คาดว่าความต้องการบริโภคกุ้งยังคงเพิ่มมากขึ้น

จากการที่ประเทศไทยมีการพัฒนาและส่งเสริมการเลี้ยงกุ้ง
โดยมีความร่วมมือกันทั้งภาครัฐบาลและภาคเอกชนส่งผลให้โดยภาพรวมเกษตรกรมีการจัดการการเลี้ยงที่มีอัตราความเสี่ยงในการเกิดโรคต่ำ
และเป็นวิธีการเลี้ยงที่ไม่ทำลายสิ่งแวดล้อม
ประกอบกับคาดว่าความต้องการกุ้งจากประเทศไทยจะเพิ่มมากขึ้นจากปีที่ผ่านมา
อันจะทำให้ราคากุ้งหน้าฟาร์มในประเทศสามารถทรงตัวและมีแนวโน้มที่จะสูงกว่าปีที่ผ่านมา
ซึ่งจะเป็นสิ่งจูงใจให้เกษตรกรไทยหันมาเลี้ยงกุ้งกันเพิ่มมากขึ้น
โดยที่ปัจจุบันมีเกษตรกรผู้เลี้ยงกุ้งในไทยจำนวนกว่า 23,500 ราย ในพื้นที่ประมาณ 468,000 ไร่

ในปี 2543 นี้คาดว่าจะมีผลผลิตกุ้งกุลาดำประมาณ 250,000 ตันหรือมากกว่า
ซึ่งจะทำให้ปริมาณการส่งออกกุ้งของไทยเพิ่มสูงขึ้นจากปี 2542
ซึ่งทางด้านการส่งออกนั้นมีแนวโน้มที่จะมีการแปรรูปกุ้งให้อยู่ในรูปของผลิตภัณฑ์ที่เพิ่มมูลค่า (Value
Added Product) เพิ่มมากขึ้นเพื่อขายให้กับทั่วโลก
ทั้งนี้เพราะสินค้าดังกล่าวนี้เป็นสินค้าที่ขายได้ในราคาคงที่
และสามารถหาตลาดได้แน่นอนกว่ากุ้งแช่แข็ง

สถานการณ์การเลี้ยงกุ้งกุลาดำของประเทศไทยปี 2543 อยู่ในเกณฑ์ที่ดี และมีอนาคตที่สดใส
ทั้งนี้ไม่ว่าจะในภาคของการผลิต หรือในภาคของการตลาด
เนื่องด้วยในภาคของการผลิตนั้นประเทศไทยเป็นผู้นำด้านเทคโนโลยีการเพาะเลี้ยงกุ้งกุลาดำในระบบพัฒนา
เกษตรกรผู้เลี้ยงกุ้งของไทยมีความรู้และประสบการณ์ในการจัดเลี้ยงกุ้ง
มีวิชาการสนับสนุนทั้งจากภาคเอกชน สถาบันการศึกษา และหน่วยงานราชการที่เกี่ยวข้องต่างๆ
อีกทั้งมีเทคนิควิธีการ

เลี้ยงการจัดการที่ทันสมัยในแนวทางที่เป็นมิตรกับสิ่งแวดล้อม เช่น มีการใช้วัคซีน โปรไบโอติก
(Probiotic) และเทคโนโลยีชีวภาพต่างๆ เป็นต้น

ส่วนในภาคของราคากุ้งในปี 2543 อยู่ในระดับที่ค่อนข้างสูง ซึ่งเป็นสิ่งจูงใจต่อเกษตรกรผู้เลี้ยงกุ้ง
อันจะส่งผลให้อุตสาหกรรมการเลี้ยงกุ้งในประเทศมีแนวโน้มของการขยายตัวเพิ่มมากขึ้นในปี 2544
ซึ่งจะเป็นปัจจัยสำคัญที่ช่วยทำให้อุตสาหกรรมการผลิตและจำหน่ายอาหารกุ้งในประเทศไทยมีอัตราการขยายตัวและเติบโตเพิ่มมากขึ้นตามไปด้วย
ทั้งนี้เพราะเกษตรกรที่ทำฟาร์มกุ้งจะมีความต้องการใช้อาหารกุ้งสำเร็จรูป (Manufactured
Commercial Feed) ในปริมาณที่มากขึ้น
ซึ่งในปัจจุบันเกษตรกรส่วนใหญ่หันมานิยมใช้อาหารกุ้งสำเร็จรูปมากกว่าอาหารกุ้งที่ผสมขึ้นเอง
เนื่องจากอาหารกุ้งสำเร็จรูปจะมีอัตราแลกเนื้อ (Feed Conversion Ratio) ที่ดีกว่า กล่าวคือ
ในปริมาณอาหารที่ใช้เท่ากัน ผลผลิตของกุ้งที่เลี้ยงด้วยอาหารกุ้งสำเร็จรูปเมื่อเทียบเป็นน้ำหนักแล้ว
จะมากกว่ากุ้งที่ไม่ได้เลี้ยงด้วยอาหารสำเร็จรูป

นอกจากนี้
ปัจจัยทางอ้อมอีกประการหนึ่งที่ส่งผลกระทบในแง่บวกต่ออุตสาหกรรมการผลิตและจำหน่ายอาหารกุ้งก็คือ
การลดลงของอัตราการเกิดโรคและอัตราการตายของกุ้งในฟาร์ม
ทั้งนี้เป็นเพราะรัฐบาลและเอกชนมีการร่วมมือกันศึกษาวิจัยและพัฒนาเทคนิคการเลี้ยงกุ้งให้มีมาตรฐาน
และมีระบบการจัดการที่ดียิ่งขึ้น ซึ่งในอดีตที่ผ่านมาในช่วงปี 2538-2540
ประเทศไทยเคยประสบปัญหาการเกิดโรคระบาดในกุ้งอย่างรุนแรง
ทำให้ปริมาณการเลี้ยงกุ้งลดลงเป็นจำนวนมาก ส่งผลให้ปริมาณการใช้อาหารกุ้งลดลงถึงร้อยละ 28
ในช่วงเวลาดังกล่าว ส่วนปริมาณผลผลิตกุ้งในประเทศก็ลดลงกว่าร้อยละ 30
แต่ด้วยการร่วมมือกันระหว่างหน่วยงานภาครัฐและเอกชนในการที่จะแก้ปัญหาดังกล่าว
จึงทำให้ผลผลิตกุ้งในประเทศกลับมีแนวโน้มเพิ่มสูงขึ้นเป็นลำดับนับตั้งแต่ปี 2541 เป็นต้นมา

ด้านการส่งออกกุ้งกุลาดำของประเทศไทยในปี 2543 มีจำนวน 249,632 ตัน มูลค่า 107,891
ล้านบาท เพิ่มขึ้นจากปี 2542 ในอัตราร้อยละ 4 และ 23 ตามลำดับ
ทั้งนี้เป็นผลมาจากความต้องการกุ้งโลกที่เพิ่มมากขึ้นที่เป็นผลมาจากภาวะขาดแคลนกุ้งในแถบอเมริกาใต้
สำหรับในปี 2544 คาดว่าการส่งออกกุ้งอาจได้รับผลกระทบจากภาวะเศรษฐกิจโลกที่ถดถอยลง
แต่จากการคาดการณ์ภาวะราคาที่อาจปรับตัวลดลงจากระดับเฉลี่ยในปี 2543 ทำให้คาดว่า
ปริมาณการส่งออกกุ้งจากประเทศไทยยังคงน่าจะเพิ่มขึ้นจากปี 2543 เล็กน้อย

(3) การจัดหาผลิตภัณฑ์

การผลิตและกำลังการผลิต

CPF และบริษัทย่อย มีโรงงานและฟาร์มที่ใช้ในการผลิตกระจายอยู่ทั่วทุกภูมิภาคของประเทศ
โดยมีกำลังการผลิต สำหรับผลิตภัณฑ์ที่สำคัญในปี 2543 ดังนี้

+---------------------------------------------+------------------------+
| ประเภทผลิตภัณฑ์                                | กำลังการผลิตเต็มที่ต่อปี      |
+---------------------------------------------+------------------------+
| ส่วนงานสายสัตว์บก                              | 3.6                    |
|                                             |                        |
| อาหารสัตว์ (ล้านตัน)                            |                        |
+---------------------------------------------+------------------------+
| สุกรเนื้อ (ล้านตัว)                              | 1.4                    |
+---------------------------------------------+------------------------+
| ไก่เนื้อ (ล้านตัว)                               | 310                    |
+---------------------------------------------+------------------------+
| ไข่สด (ล้านฟอง)                               | 945                    |
+---------------------------------------------+------------------------+
| ลูกเป็ดเนื้อ (ล้านตัว)                            | 11                     |
+---------------------------------------------+------------------------+
| ไก่ชำแหละ (ตัน)                               | 354,000                |
+---------------------------------------------+------------------------+
| ไก่แปรรูป (ตัน)                                | 53,000                 |
+---------------------------------------------+------------------------+
| ไส้กรอก ลูกชิ้น (ตัน)                            | 16,200                 |
+---------------------------------------------+------------------------+
| ส่วนงานสายสัตว์น้ำ                              | 540,000                |
|                                             |                        |
| อาหารกุ้ง (ตัน)                                |                        |
+---------------------------------------------+------------------------+
| อาหารปลา (ตัน)                               | 45,000                 |
+---------------------------------------------+------------------------+
| กุ้งแช่แข็งและแปรรูป (ตัน)                        | 32,000                 |
+---------------------------------------------+------------------------+

วัตถุดิบและผู้จำหน่ายวัตถุดิบ

วัตถุดิบสำหรับการผลิตอาหารสัตว์

เนื่องจากแต่ละปี
บริษัทมีความจำเป็นต้องใช้วัตถุดิบในการผลิตอาหารสัตว์บกและสัตว์น้ำเป็นจำนวนมาก
เพื่อให้การจัดซื้อวัตถุดิบมีประสิทธิภาพจากการมีอำนาจในการต่อรอง
บริษัทจึงมีนโยบายในการจัดซื้อวัตถุดิบที่ใช้

ในการผลิตอาหารสัตว์ทั้งสัตว์บกและสัตว์น้ำผ่านตัวแทนของกลุ่มคือ BKP ซึ่งเป็นบริษัทย่อย โดย BKP
จะทำหน้าที่เป็นผู้จัดหาและจัดซื้อวัตถุดิบสำหรับผลิตอาหารสัตว์ทั้งหมด อันได้แก่ ข้าวโพด ข้าวฟ่าง
ปลาป่น เกล็ดถั่วเหลือง และอื่นๆ
เพื่อนำมาจำหน่ายให้แก่โรงงานผลิตอาหารสัตว์บกและสัตว์น้ำของบริษัท

วัตถุดิบสำคัญที่ใช้ในการผลิตอาหารสัตว์

ตารางที่ 1 : วัตถุดิบสำคัญที่ใช้ในการผลิตอาหารสัตว์

+----------------+-----------------------------------------------------+
|                | วัตถุดิบที่สำคัญ                                          |
+----------------+-----------------------------------------------------+
| อาหารสัตว์บก     | 1)  คาร์โบไฮเดรต ได้แก่ ข้าวโพด ปลายข้าว มันสำปะหลัง       |
|                |     ข้าวสาลี มันอัดเม็ด เป็นต้น                            |
|                |                                                     |
|                | 2)  โปรตีน ได้แก่ เมล็ดถั่วเหลือง กากถั่วเหลือง ปลาป่น         |
|                |     กากถั่วลิสง เนื้อกระดูกป่น กากทานตะวัน ปลาหมึกป่น         |
|                |     คอนกลูเทน การคาโนล่า เป็นต้น                        |
|                |                                                     |
|                | 3)  พลังงาน ได้แก่ น้ำมันปาล์ม น้ำมันรำ ไขปาล์ม กรดไขมันปาล์ม  |
|                |     เป็นต้น                                           |
|                |                                                     |
|                | 4)  อื่นๆ ได้แก่ รำข้าว รำข้าวสาลี รำสกัด ข้าวเปลือก หินแป้ง    |
|                |     เกลือป่น กระถินป่น กากน้ำตาล แร่ธาตุและวิตามินต่างๆ เป็นต้น |
+----------------+-----------------------------------------------------+
| อาหารสัตว์น้ำ     | 1)  คาร์โบไฮเดรต ได้แก่ ข้าวสาลี                         |
|                |                                                     |
|                | 2)  โปรตีน ได้แก่ เกล็ดถั่วเหลือง ปลาป่น                    |
+----------------+-----------------------------------------------------+

* หมายเหตุ

1)  ข้าวโพด ซื้อจากในประเทศ 90% และที่เหลือนำเข้าจากประเทศสหรัฐอเมริกา อาร์เจนตินา
    และจีน

2)  กากถั่วเหลือง ซื้อจากในประเทศ 10% และที่เหลือนำเข้าจากประเทศสหรัฐอเมริกา บราซิล
    อินเดีย และ

อาร์เจนตินา

3)  ปลาป่น ซื้อจากในประเทศ 80% และที่เหลือนำเข้าจากประเทศชิลี และเปรู

4)  ข้าวสาลีนำเข้าจากประเทศอเมริกา แคนาดา และออสเตรเลีย

นอกจากนี้บริษัทยังมีโรงงานผลิตพรีมิกส์ โดยนำเข้าวิตามิน แร่ธาตุต่างๆ มาผลิตเป็นพรีมิกส์
และโรงงานผลิตแป้งสาลี
ซึ่งจะต้องนำเข้าข้าวสาลีมาเพื่อผลิตเป็นแป้งสาลีที่นำมาใช้เป็นส่วนผสมผลิตอาหารกุ้ง
และรำข้าวสาลีที่ใช้เป็นวัตถุดิบสำหรับผลิตอาหารสัตว์บกและอาหารปลา

ราคาวัตถุดิบหลักในการผลิตอาหารสัตว์

สำหรับราคาวัตถุดิบหลักในการผลิตอาหารสัตว์ ส่วนใหญ่แล้วจะขึ้นอยู่กับราคาตลาด เนื่องจากเป็น
Commodity product
โดยวัตถุดิบจากแหล่งในประเทศและวัตถุดิบที่นำเข้าจากต่างประเทศนั้นราคาไม่แตกต่างกันมากนัก
ในช่วงปี 2538-2543 ราคาเฉลี่ยของวัตถุดิบหลักที่ซื้อภายในประเทศมีดังนี้

ตารางที่ 2 : ราคาวัตถุดิบที่สำคัญ ปี 2540-2543 หน่วย : บาทต่อกิโลกรัม

  ------------ -------------- -------------- -------------- ---------------
               2540           2541           2542           2543

  ข้าวโพด       5.0            5.0            4.7            4.8

  กากถั่วเหลือง   10.6           10.5           7.5            9.2

  ปลาป่น        18.1           22.6           18.2           16.6
  ------------ -------------- -------------- -------------- ---------------

ที่มา : สมาคมผู้ผลิตอาหารสัตว์ไทย (Thai Feedmill Association)

ข้าวโพด :

ราคาข้าวโพดในช่วงครึ่งปีแรกของปี 2543 ได้ปรับตัวสูงเพิ่มขึ้นมาโดยตลอด โดยราคาเฉลี่ยใน 6
เดือนแรก

อยู่ที่กิโลกรัมละ 5.23 บาท จะสูงกว่าช่วงเดียวกันของปี 2542 ซึ่งอยู่ที่กิโลกรัมละ 4.60 บาท
แต่ราคาได้เริ่มอ่อนตัวลงอย่างต่อเนื่องสู่ระดับปกติตั้งแต่เดือนมิถุนายนเป็นต้นมา
ซึ่งเป็นผลมาจากผลผลิตฤดูใหม่กำลังออกสู่ตลาด อย่างไรก็ตาม
ราคาได้เริ่มปรับตัวสูงขึ้นในช่วงเดือนตุลาคม – ธันวาคม 2543

กากถั่วเหลือง :

ราคากากถั่วเหลืองในช่วง 6 เดือนแรกของปี 2543 เฉลี่ยกิโลกรัมละ 8.63 บาท
เทียบกับช่วงเดียวกันของปี 2542 มีราคาเฉลี่ยกิโลกรัมละ 7.13 บาท
โดยในช่วงตั้งแต่เดือนเมษายนเป็นต้นมา ราคาได้ขยับตัวสูงขึ้น
ซึ่งเป็นผลมาจากราคากากถั่วเหลืองตลาดโลกที่เพิ่มขึ้น
ซึ่งคาดว่าจะปรับตัวสูงขึ้นต่อไปจนถึงต้นไตรมาส 2 ของปี 2544
ทั้งนี้ขึ้นอยู่กับราคาน้ำมันโลกและอัตราแลกเปลี่ยน รวมทั้งผลผลิตถั่วเหลืองในบราซิลและอาร์เจนตินา
จะเป็นตัวชี้ทิศทางราคาที่สำคัญ

ปลาป่น:

สำหรับราคาปลาป่น จะขึ้นอยู่กับปริมาณความต้องการใช้ผลิตอาหารกุ้ง
ซึ่งส่วนใหญ่จะอิงกับธุรกิจการเพาะเลี้ยงกุ้ง
ราคาปลาป่นจึงมีแนวโน้มลดลงเนื่องจากในช่วงไตรมาสสุดท้ายของปี 2543
จะเป็นช่วงที่มีการเลี้ยงกุ้งน้อยลง

วัตถุดิบสำหรับฟาร์มเลี้ยงสัตว์และโรงงานแปรรูป

ฟาร์มเลี้ยงสัตว์บก

สำหรับการทำฟาร์มเลี้ยงสัตว์บก กระบวนการผลิตมีลักษณะต่อเนื่องกัน
เนื่องจากเป็นธุรกิจครบวงจรวัตถุดิบที่ใช้ในฟาร์มเลี้ยงสัตว์บกจึงเริ่มตั้งแต่การนำเข้าปู่ย่าพันธุ์มาจากต่างประเทศโดยผ่าน
BAP และ BKP เพื่อนำมาเพาะพ่อแม่พันธุ์และเลี้ยงต่อในฟาร์มของบริษัท
หรือจำหน่ายลูกสัตว์ให้แก่เกษตรกรเพื่อนำไปเลี้ยงและจำหน่ายเป็นสัตว์มีชีวิตให้แก่ลูกค้าทั่วไปหรือจำหน่ายให้แก่โรงงานชำแหละเพื่อเข้ากระบวนการผลิตเป็นเนื้อสัตว์ชำแหละและอาหารสำเร็จรูปต่อไป

ตารางที่ 3 : วัตถุดิบสำคัญที่ ใช้ในฟาร์มเลี้ยงสัตว์
โรงงานแปรรูปและโรงงานอาหารสำเร็จรูปของบริษัท

  ----------------------- ----------------------- ---------------------------
                          วัตถุดิบที่สำคัญ              แหล่งที่มาและสัดส่วน

  ฟาร์มเลี้ยงสัตว์             ปู่ย่าพันธุ์                  นำเข้าทั้งหมด

                          พ่อแม่พันธุ์                 ซื้อจากบริษัทร่วมและบริษัทย่อย
                                                  ในประเทศเป็นส่วนใหญ่

                          ยาสัตว์                   ซื้อจากบริษัทที่เกี่ยวข้องในประเทศ

                          อาหารสัตว์                ซื้อจากโรงงานของบริษัททั้งหมด

  โรงงานแปรรูป             สัตว์มีชีวิต                 ซื้อจากฟาร์มเลี้ยงสัตว์ของบริษัท

  โรงงานอาหารสำเร็จรูป      เนื้อสัตว์ชำแหละ            ซื้อจากโรงงานแปรรูปของบริษัท
  ----------------------- ----------------------- ---------------------------

ไก่เนื้อ

ลูกไก่เนื้อของบริษัทเป็นผลผลิตจากพ่อแม่พันธุ์ที่เพาะฟักมาจากปู่ย่าพันธุ์
ซึ่งเป็นสายพันธุ์พิเศษที่นำเข้ามาจากต่างประเทศ

แหล่งที่มาของพ่อแม่พันธุ์ : 1) ประเทศสหรัฐอเมริกาและยุโรป

2) บริษัท อาร์เบอร์ เอเคอร์ส ประเทศไทย จำกัด ซึ่งเป็นบริษัทร่วมและเป็นบริษัทที่

ร่วมทุนกับ Arbor Acres Farm Inc.

3) บริษัท กรุงเทพโปรดิ๊วส จำกัด (มหาชน)

ไก่ไข่

ลูกไก่ไข่ของบริษัทเป็นผลผลิตจากพ่อแม่พันธุ์ที่เพาะฟักมาจากปู่ย่าพันธุ์
ซึ่งเป็นสายพันธุ์พิเศษที่นำเข้ามาจากต่างประเทศ

แหล่งที่มาของพ่อแม่พันธุ์ : บริษัท อิสซาบราวส์ ประเทศฝรั่งเศส และ CPF

สุกร

การเพาะพันธุ์สุกรของบริษัทมาจากสุกรพ่อแม่พันธุ์ที่เป็นผลผลิตมาจากทวดพันธุ์และปู่ย่าพันธุ์สายพันธุ์พิเศษซึ่งนำเข้ามาจากต่างประเทศ

แหล่งที่มา: ประเทศอังกฤษ เดนมาร์ก และสหรัฐอเมริกา

ปัจจุบันบริษัทสามารถผลิตสุกรพันธุ์แท้ได้เอง จึงมีการนำเข้าน้อยลง
แต่เนื่องจากความต้องการของผู้บริโภคมีการเปลี่ยนแปลงอยู่ตลอดเวลา เช่น ต้องการเนื้อแดงมากๆ
หรือต้องการไขมัน เป็นต้น ทำให้บริษัทยังคงต้องนำเข้าสุกรเป็นบางส่วน แล้วนำมาขยายพันธุ์ต่อไป

เป็ด

การผลิตเป็ดเนื้อของบริษัทจะเพาะพันธุ์มาจากพ่อแม่พันธุ์สายพันธุ์พิเศษที่นำเข้ามาจากต่างประเทศ

แหล่งที่มา: ซื้อจาก Suppliers ภายในประเทศ โดย Suppliers
จะนำเข้าพ่อแม่พันธุ์เป็ดมาจากประเทศอังกฤษและฝรั่งเศส

ฟาร์มเพาะเลี้ยงสัตว์น้ำ

ตารางที่ 4 : วัตถุดิบสำคัญที่ใช้ในฟาร์มเพาะฟักลูกกุ้ง ฟาร์มเลี้ยงกุ้ง และโรงงานแปรรูปของบริษัท

  -------------------- ---------------------- -----------------------------
                       วัตถุดิบที่สำคัญ             แหล่งที่มา

  ฟาร์มเพาะฟักลูกกุ้ง       พ่อแม่พันธุ์กุ้ง              ซื้อมาจาก Suppliers ในประเทศ

  ฟาร์มเลี้ยงกุ้ง           ยา                     ซื้อจากผู้จัดจำหน่ายในประเทศทั้งหมด

                       ลูกกุ้ง อาหารกุ้ง           ซื้อจากโรงงานของบริษัท

  โรงงานแปรรูป          กุ้งกุลาดำ                ฟาร์มของบริษัท

                                              ฟาร์มของเกษตรกร

                                              นายหน้าค้ากุ้ง

                                              ตลาดกลางประมูลซื้อขายกุ้ง
  -------------------- ---------------------- -----------------------------

ฟาร์มเลี้ยงกุ้ง

ผลผลิตจากฟาร์มกุ้งกุลาดำของบริษัทนับว่ามีปริมาณที่น้อยมาก
เมื่อเทียบกับผลผลิตจากฟาร์มกุ้งทั้งประเทศ
เนื่องจากวัตถุประสงค์หลักในการทำฟาร์มเลี้ยงกุ้งของบริษัทคือ
เพื่อการวิจัยและพัฒนาวิธีการเลี้ยงและ การจัดการฟาร์ม
โดยบริษัทมีนโยบายที่จะส่งเสริมให้เกษตรกรเป็นผู้เลี้ยงมากกว่าที่จะเลี้ยงเอง

ตารางที่ 5 : ราคาเฉลี่ยกุ้งกุลาดำในช่วงปี 2540-2543 หน่วย: บาทต่อกิโลกรัม

  --------------- ------------- ------------- ------------- --------------
                  2540          2541          2542          2543

  ราคากุ้งกุลาดำ**   271           325           265           329
  --------------- ------------- ------------- ------------- --------------

** ราคากุ้งกุลาดำในแต่ละปีเป็นราคาเฉลี่ยของกุ้งขนาด 40 ตัวต่อกิโลกรัม

ที่มา : สำนักการตลาดอาหารกุ้ง –บมจ.เจริญโภคภัณฑ์อาหาร (Shimp Feed Marketing
Office – CPF)

ผลกระทบต่อสิ่งแวดล้อม

ผลกระทบของกระบวนการผลิตที่มีต่อสิ่งแวดล้อมของบริษัทและบริษัทย่อยสามารถแบ่งออกได้เป็นดังนี้

โรงงานอาหารสัตว์และโรงงานแปรรูปเนื้อสัตว์

การผลิตอาหารสัตว์อาจก่อให้เกิดฝุ่นและกลิ่นที่เกิดจากการผลิต
ซึ่งอาจจะสร้างความเดือดร้อนให้แก่ผู้อยู่อาศัยใกล้เคียงได้ บริษัทได้ตระหนักในข้อนี้ดี
จึงได้จัดให้มีการติดตั้งเครื่องกรองฝุ่นและเครื่องกำจัดกลิ่นเพื่อป้องกันมิให้ฝุ่นและกลิ่นที่เกิดจากกระบวนการผลิตฟุ้งกระจายออกไปจากบริเวณการผลิต

ในส่วนของน้ำที่ใช้ในการผลิตทั้งในโรงงานอาหารสัตว์และโรงงานแปรรูปเนื้อสัตว์นั้น
หากมีการปล่อยลงสู่แหล่งน้ำสาธารณะทันทีอาจก่อให้เกิดภาวะน้ำเสียได้
บริษัทจึงมีการสร้างบ่อบำบัดน้ำเสียเพื่อปรับสภาพน้ำก่อนปล่อยลงสู่แหล่งน้ำสาธารณะ

ฟาร์มเลี้ยงสัตว์ 

การเลี้ยงสัตว์อาจก่อให้เกิดกลิ่นอันเนื่องมาจากมูลสัตว์ได้ ฟาร์มเลี้ยงสัตว์ของบริษัทส่วนใหญ่จึงตั้งอยู่
ต่างจังหวัดในบริเวณที่อยู่นอกเขตชุมชนและห่างไกลจากเขตการเลี้ยงสัตว์ที่หนาแน่น
มีการใช้ระบบปิดปรับอากาศ (Evaporative Cooling System)ในการเลี้ยงสัตว์
นอกจากนั้นได้มีการใช้แกลบรองพื้นโรงเรือนเลี้ยงสัตว์
ซึ่งนอกจากจะเป็นผลดีต่อการเจริญเติบโตของสัตว์แล้วนั้นยังช่วยในการกำจัดกลิ่นด้วย
อีกทั้งยังสะดวกต่อการเก็บกวาดเพื่อนำไปใช้เป็นปุ๋ยในการปรับสภาพดินทางการเกษตรได้เป็นอย่างดี
ในกรณีที่ไก่ที่เลี้ยงไว้ตาย บริษัทมีนโยบายที่จะไม่ขายไก่ที่ตายแล้ว
บริษัทจะมีการควบคุมการทำลายซากไก่ให้ถูกสุขลักษณะ เช่น การขุดหลุมฝัง เป็นต้น
นอกจากนี้บริษัทยังปลูกต้นสักทองในพื้นที่ว่างระหว่างโรงเรือนและอาคารต่างๆในฟาร์ม
เพื่อเป็นการใช้พื้นที่ให้เกิดประโยชน์สูงสุด ทั้งยังมีส่วนช่วยอนุรักษ์ทรัพยากร และสิ่งแวดล้อมอีกด้วย

นอกจากนี้บริษัทมีมาตรฐานการควบคุมคุณภาพที่เข้มงวดสำหรับกระบวนการผลิตทุกขั้นตอน และได้ให้
ความสำคัญอย่างยิ่งในการดำเนินการปรับปรุงกระบวนการผลิตเพื่อให้เป็นไปตามมาตรฐานการควบคุมคุณภาพสากลที่เป็นที่ยอมรับโดยทั่วไป
เช่น มาตรฐาน ISO, HACCP (Hazard Analysis and Critical Control Point) และ
GMP (Good Manufacturing Practices)